标题：1206年
大事记
铁木真被推为成吉思汗，建立蒙古帝国。 
古德卜自立为王，印度德里苏丹国建立。
正月——西夏襄宗李安全篡位。
五月——宋宁宗下诏北伐金朝，史称“开禧北伐”。
出生
贵由，蒙古帝国大汗（逝世于1248年） 
4月7日——奥托二世，巴伐利亚大公（逝世于1253年）
贝拉四世（匈牙利语：IV.Béla），匈牙利阿尔帕德王朝国王（逝世于1270年）
逝世
杨万里，字廷秀，自号诚斋，吉水（今江西省吉水县）人，一生力主抗金，[1]因痛恨韩侂胄弄权误国，忧愤而死，官终宝谟阁文士，谥“文节”（出生于1127年）
三月——李纯祐，西夏第六位皇帝（出生于1177年）
通鉴记载
宁宗法天备道纯德茂功仁文哲武圣睿恭孝皇帝开禧二年（金泰和六年，蒙古太祖称帝之元年）
春，正月，癸未朔，蠲两浙路身丁绸绵。
丁亥，贺金正旦使陈景俊辞还，金主使孟铸就馆谕曰：“大定初，世宗许宋世为侄国，朕遵守至今。岂意尔国屡有盗贼犯我边境，以此遣大臣宣抚河南。及得尔国公移，料已罢黜边臣，抽去兵卒，朕即罢司；未几盗贼甚于前日。群臣以尔国渝盟为言，朕惟和好岁久，委曲涵容，巩侄宋皇帝或未详知，卿归国，当具言之。”金主本无意用兵，故再三申谕。景俊还，以告陈自强，戒勿言，由是用兵益决。
癸已，以金使悖慢，馆伴使、副以下夺官有差。
乙未，增太学丙舍生为百二十人。
丙申，吴曦遣兵围抹熟龙堡，为金将富鲜长安所败。
辛丑，更名国用司曰国用参计所。
丁未，金主如春水。
庚戌，西河州守将约金陕西统军判官完颜固喇、巩州兵马钤辖完颜齐锦会境上，伏兵袭之，杀金木波长赵彦雄等七人。固喇马陷于淖，中流矢，齐锦仅以身免。
辛居，诏：“坑户毁钱为铜者不赦，仍籍其家。着为令。”
时以举人奸弊滋多，命诸道漕司、州、府、军、监，凡解举人，合格试卷姓名，类申礼部。举人于考官，自缌麻以上亲及大功以上婚姻之家，皆回避。惟临轩亲试，谓之天子门生，虽父兄为考官亦不避。
是月，雅州蛮高吟师寇边，遣官军讨之。
夏镇夷郡王安全，废其主纯佑而自立。纯佑卒于废所，年三十，谥昭简皇帝，庙号桓宗，墓曰庄陵。安全，崇之孙，越王仁友之子也。
乙卯，以火灾，彻氏，避正殿。
丁巳，以久雨，命决系囚。
甲戌，孟铸言于金主曰：“提刑改为按察司，又差官覆察，权削而望轻，于政体不便。”下尚书省议，贾铉曰：“按察使既盖监察体访，复遣官覆察，诚为繁冗。请自今差监察时，即便遣官偕往，更不覆察。诸疑狱并令按察使从正与决。”从之。
己卯，复御正殿。
二月，癸丑，寿慈宫火，太皇太后移居大内。
三月，癸巳，以程松为四川宣抚使，吴曦为宣抚副使。松移司兴元东，以军三万属之；曦进屯河池西，以军六万属之，仍听节制财赋，按劾计司。曦由是益得自专，松无所关预。松始至，欲以执政礼见曦，责其庭参；曦闻之，及境而还。松用东西军一千八百自卫，曦多抽摘以去，松不悟。知大安军安丙，陈“十可忧”于松，既而松开府汉中，夜，延丙议，丙为松言“曦必误国”。丙，广安人，尝为吴挺客，素知曦，松亦不省。
乙巳，参知政事钱象祖罢。
韩侂胄锐意用兵，象祖执不可，遂以怀奸避事罢之。寻夺二官，信州居住。
己酉，知处州徐邦宪入见，请立太子，因以肆赦弭兵；侍御史徐楠劾罢之。
雅州蛮犯碉门砦，知砦曹琦断其桥，蛮人不得归，肆掠，制置司委卢操权知砦，又遣通判汉州张师夔同知雅州，节制军马；师夔尝献安边十策，故用之。既而作檄谕降，高吟师见檄词俚拙，笑掷于地。夏，四月，壬子，师夔率兵次始阳，蛮人惧，欲求款，寨将彭安不可，议闭砦门以困之。蛮怒，攻砦门，又掠水渡村，绵州校屈彦言于操曰：“贼今无备，可开门击破之。”操曰：“上官只令防遏，安得生事？”师夔见事亟，以三百兵自卫，还雅州。贼遂焚碉门，官军失利，准备将张谦战死。
丙辰，金亳州同知防御使圣贤努，闻宋师围寿春，率步骑六百赴之，师退。
癸亥，金河南统军使赫舍哩子仁上言：“谍知皇甫斌遣兵四万规取唐，三万人规取邓，故不敢无备。”乃聚郑、汝、阳翟之兵于昌武，以南京副留守兼兵马副都总管赫舍哩毅统之；聚亳、陈、襄邑之兵于归德，以河南路副统军图克坦铎统之；自以所部驻汴。乃拟山东西路军七千付统军赫舍哩执中，驻大名，河北东、西路军万七千屯河南，皆给以马，有老弱者易其人。”金主皆从之。
甲子，以京湖宣谕使薛叔似为湖北、京西宣抚使，御史中丞邓友龙为两淮宣谕使。
下纳粟补官令。
程松遣兵攻天水界，至东柯谷，为金将刘铎所败。
金主诏大臣议南伐。左丞相崇浩、参知政事贾铉曰：“宋边卒狗盗鼠窃，非举兵也。”左丞布萨端曰：“小寇当昼伏夜出，岂敢白日列阵，犯灵壁，入涡口，攻寿春耶？此宋人欲多方误我。不早为之所，一旦大举，将堕其计中。”金主深然之。丙寅，诏布萨揆领行省于汴，许以便宜从事。尽征诸道籍兵，分守要害。
戊辰，以吴曦兼陕西、河东路招抚使。
己巳，调三衙兵增戍淮东。
权礼部侍郎李壁奏言：“秦桧首倡和议，使父兄百世之仇不复开于臣子之口，宜亟贬桧以示天下。”庚午，削桧王爵，改谥缪丑，制词有曰：“兵于五材，谁能去之！首驰边疆之备；臣无二心，天之道也，忍忘君父之仇？”又曰：“一日纵敌，遂贻数世之忧；百年为墟，谁任诸人之责？”当时传诵之。
乙亥，以郭倪兼山东、京、洛招抚使，鄂州都统赵淳兼京西北路招抚使，皇甫斌兼京西北路招抚副使。
郭倪遣武义大夫兖人毕再遇与镇江都统陈孝庆取泗州，克日进兵。金人闻之，闭榷场、塞城门为备。再遇曰：“敌已知吾济师之日矣。兵以奇胜，当先一日，出其不意。”孝庆从之，丁丑，进兵薄泗州。泗有东、西两城，再遇令陈戈旗、舟楫于石下，如欲攻西城者，自以麾下兵从陡山径趣东城南角，先登杀敌。金人大溃，从北门遁。西城犹坚守，再遇立大将旗，呼曰：“我，大宋毕将军也，中原遗民可速降。”旋有淮平知县缒城乞降，于是两城皆定。郭倪来飨士，出御宝刺史牙牌授再遇。再遇曰：“国家河南八十一州，今下泗州两城，即得一刺史，继此何以赏之？”固辞不受。
江州统制许进复新息县，光州忠义人孙成复褒信县。
五月，辛巳朔，陈孝庆复虹县。
吴兴郡王抦卒，追封沂王，谥靖惠。
癸未，禁边郡官吏擅离职守。
丙戌，江州都统王大节引兵攻蔡州，不克，军大溃。
丁亥，韩侂胄闻已得泗州及新息、褒信、颍上、虹县，遂请帝下诏伐金，直学士院李壁所草也。初，兵部侍郎叶适论对，尝言：“甘弱而幸安者衰，改弱而就强者盛。”侂胄闻而嘉之，以为直学士院，欲籍其草诏以动中外，而适以疾辞职，乃改命壁。
戊子，金以平章政事布萨揆兼左副元帅，陕西兵马都统使充为右监军，知真定府事乌库哩谊为右都监。
辛卯，金主以宋兵方炽，东北新调之兵、河南之众不足支，命河北、大名、北京、天山之兵万五千屯真定、河间、清县等以为应。
壬辰，金主谕尚书省曰：“今国家多故，凡言军国利害，五品以上官，以次奏陈，朕将亲问之，六品以下，具帖子以进。”
癸巳，金以枢密副使完颜匡为右副元帅。马军司统制田俊迈入蕲县，金布萨揆谓诸将曰：“符离、彭城，齐、鲁之蔽。符离不守，是无彭城。彭城陷，则齐、鲁危矣。”乃遣纳兰邦烈、穆延斯赉塔以精骑三千戍宿州，俊迈率众往袭，为金人所败。甲午，池州副都统郭倬，主管军马行司公事李汝翼，以众五万继至，遂围城，攻之甚力，城中丛射，不能逼。会淫雨潦溢，南师露处劳倦，邦烈遣骑二百出南军后，突击之，南军乱；斯赉塔率骑蹂之，杀伤数千人。俊迈等夜遁，金人追击，复大败。郭倬执俊迈以与金人，乃得免。
郭倪遣毕再遇取徐州，行至虹，遇郭倬、李汝翼兵，裹创而问之。曰：“宿州城下大水，我师不利，统制田俊迈已为敌擒矣。”再遇督兵疾次灵壁，遇陈孝庆驻兵凤凰山，将引还，再遇曰：“宿州虽不捷，然兵家胜负不常，岂宜遽自挫！吾奉招抚命取徐州，假道于此，宁死灵壁北门外，不死南门外也！”会倪以书抵孝庆，令班师，再遇曰：“郭、李兵溃，金必追蹑，吾当自御之。”金果以五千馀骑分两道至，再遇令敢死士二十人守灵壁北门，自领兵冲阵。金人见其骑，惊曰：“毕将军耶？”遂遁。再遇手挥双刀，绝水追击，杀敌甚众，甲裳尽赤，逐北三十里。金将有持双铁简跃马而前，再遇以左刀格其简，右刀斩其胁，金将堕马死。诸军发灵壁，再遇独留未动，度军行三十馀里，乃火灵壁。诸将问：“夜不火，火今日，何也？”再遇曰：“夜则照见虚实，昼则烟埃莫睹。彼已败，不敢迫，诸军乃可安行无虞。汝辈焉知兵易进而难退耶？”乃还泗州。以功除左骁卫将军。
癸巳，京西北路招抚副使皇甫斌引兵攻唐州，为金刺史乌克逊鄂屯等所败。
兴元都统秦世辅出师至城固县，军大乱。
甲午，诏以宗室均为沂王抦嗣，赐名贵和。均父希瞿，太祖九世孙也。
庚戌，太白经天。
金主以时方用兵，山东重地，须大臣安抚，乃以完颜守贞知济南府。守贞寻卒，金主闻而悼之，敕有司致祭，赙、赠依故平章政事富察通例，谥曰肃。
吴曦谋据蜀以叛，与其从弟晛、徐景望、赵富、朱胜之、董镇等日夜密计，欲遣人求封于金。金人亦欲诱曦降，使其从梁、益南下。
六月，金主赐羲诏曰：“宋自佶、桓失守，构窜江表，僭称位号，偷生吴会。时则乃祖武安公玠，扞御两川，洎武顺王璘，嗣有大勋，固宜世祚大帅，遂荒西土，长为籓镇，誓以河山，后裔纵有栾黡之汰，犹当十世宥之。然威略震主者身危，攻盖天下者不赏，自古如此，非止于今。卿家专制蜀汉，积有岁年，猜嫌既萌，进退维谷，代之而不受，召之而不赴，君臣之义，已同路人，譬之破桐之叶，不可以复合，骑虎之势，不可以中下矣。此事流传，稔于朕听，每一思之，未尝不当馈叹息，而卿犹偃然自安。且卿自视翼赞之功，孰与岳飞？飞之威名战功，暴于南北，一旦见忌，遂被惨夷之祸，可不畏哉？故知者顺时而动，明者因机而发，与其负高世之勋，见疑于人，惴惴然常惧不得保其首领，曷若顺时因机，转祸为福，建万世不朽之功哉？今赵扩昏孱，受制强臣，比年以来，顿违誓约，增屯军马，招纳叛亡。朕以生灵之故，未欲遽行讨伐，姑遣有司移文，复因来使宣谕；而乃不顾道理，愈肆凭陵，虔刘我边陲，攻剽我城邑。是以忠臣扼腕，义士痛心，家与为仇，人百其勇。失道至此，虽欲不亡，得乎？朕已分命虎臣，临江问罪，长驱并骛，飞渡有期，此正豪杰分功之秋也。卿以英伟之姿，处危疑之地，必能深识天命，洞见事机。若按兵闭境，不为异同，使我师并力巢穴，而无西顾之虞，则全蜀之地，卿所素有，当加封册，一依皇统册构故事。更能顺流东下，助为掎角，则旌麾所指，尽以相付。天日在上，朕不食言。今送金宝一钮，至可领也。”命蜀汉安抚使完颜纲相机设间以诱之。
建康都统李爽，以兵围寿州，金刺史图克坦羲拒守，逾月不能下。壬子，河南统军判官奇珠及迈格等来援，羲出兵应之，爽大败。
甲寅，韩侂胄以师出无功，罢两淮宣抚使邓友龙，而以邱崈代之，驻扬州。崈至镇，部署诸将，悉以三衙江上军分守江、淮要害。侂胄遣人来议招收溃卒，且求自解之计，崈谓宜明苏师旦、周筠等偾师之奸，正李汝翼、郭倬等丧师之罪。崈欲全淮东兵力，为两淮声援，奏：“泗州孤立淮北，所屯精兵几二万。万一金人南出清河口及侵天长等城，则首尾中断。莫若弃之，还军盱眙。”从之。于是王大节、李汝翼、皇甫斌、李爽等皆坐贬。
雅州蛮未平，张师夔罢，以通判遂宁府冯瑜权州事，兴元统领王钺将兵六千往讨之。乙卯，钺入碉门，蛮人降，唯高吟师不至。钺遣人谕之，吟师乃出，即擒斩之，并杀其酋六十三人。
金初置急递铺，腰铃转递，日行三百里；非军期、河防，不许起马。
丁巳，金诏：“彰德府宋韩侂胄祖琦坟，毋得损坏，仍禁樵乎。”辛酉，金诏有司：“宋宗族所居，各具以闻，长官常加提控。”
戊辰，金升寿州为防御，以图克坦羲为防御使。
韩侂胄既丧师，始觉为苏师旦所误；召李壁饮，酒酣，语及师旦始谋事。壁微摘其过以觇之，因极言“师旦怙势招权，使明公负谤，非窜谪此人不足以谢天下。”侂胄然之。秋，七月，辛巳，罢师旦，籍其家，旬日，除名，韶州安置。
初，彭龟年闻师旦建节，曰：“此韩氏之阳虎，其祸韩氏必矣！”既而闻将用兵，曰：“祸其在此乎！”竟如其言。
召倪思试礼部侍郎兼直学士院。韩侂胄先以书致殷勤曰：“国事如此，一世人望，岂宜专以洁己为贤哉？”思报曰：“但恐方拙不能徇时好耳。”时赴召者，未引对，先谒侂胄。或劝用近例，思曰：“私门不可登，矧未见君乎！”逮入见，首论言路不通：“自吕祖俭谪徙，而朝士不敢输忠；自吕祖泰编窜，而布衣不敢极说；胶庠之士欲有吐露，恐之以去籍，谕之以呈稿，谁肯披肝沥胆，冒触威尊！近者北伐之举，仅有一二人言其不可。如使未举之先，相继力争之，更加详审，不致轻动。”又言：“苏师旦赃以巨万计，胡不黥戮以谢三军？皇甫斌丧师襄汉，李爽败绩淮甸，秦世辅渎败蜀道，皆罪大罚轻。”又言：“士大夫寡廉鲜耻，列拜于势要之门，甚者匍匐门窦，称门生不足，称恩座、恩主甚至于恩父者，谀文丰赂，又在所不论也。”侂胄闻之，大怒。思既退，谓侂胄曰：“公明有馀而聪不足。堂中剖决如流，此明有馀；为苏师旦蒙蔽，此聪不足也。周筠与师旦，并为奸利，师旦已败，筠尚在。人言平章骑虎不下之势，此李林甫、杨国忠晚节也。”侂胄悚然曰：“闻所未闻。”司谏毛宪劾思，与祠。
梁、洋义士统制毋思袭和尚原，取之。
壬午，雅州蛮出降。
商荣攻东海县，金命完颜卞僧败之。还，中流矢死。
甲申，金朝献于衍庆宫。
丁亥，金命翰林直学士陈大任专修《辽史》。召张行简为礼部尚书，兼侍讲，同修国史。秘书监进《太一新历》，金主命行简校之。
甲午，统制戚春以舟师攻邳州，金刺史完颜从正败之，春赴水死。
癸卯，以张岩知枢密院事，礼部尚书李壁参知政事，先是韩侂胄尝与朝士论人才，有乏贤之叹，因言：“今从官中，薛象先沈毅有谋，然失之把持；邓伯允忠义激烈，然失之轻；李季章通今知古，然失之弱。”象先，叔似字；伯允，友龙字；季章，壁字也。壁使北还，言兵未可动，故侂胄以为弱。至是叔似、友龙俱无功，壁乃秉政。
是月，魏国公留正卒，谥忠宪。
宝谟阁直学士杨万里卒。韩侂胄用事，欲网罗四方知名士，尝筑南园，属万里为之记，许以掖垣。万里曰：“官可弃，记不可作也。”闻侂胄用兵，亟呼纸，书曰：“韩侂胄奸臣，专权无上，动兵残民，谋危社稷。吾头颅如许，报国无路，惟有孤愤！”笔落而逝。
夏镇夷郡王安全使桓宗母罗氏上表于金，言纯佑不能自守，与大臣定议，立安全为王。金主赐罗氏诏，询其意，夏人复以罗氏表来，乃册安全为夏国王。
八月，丁卯，斩郭倬于镇江。
辛未，诏：“诸州无证有佐之狱毋奏裁。”
程松遣将袭取方山原，为金元帅右都监富察贞所败。
壬申，太白昼见，经天。
以淮东安抚使所招军为御前强勇军。
乙亥，金赦唐、邓、颍、蔡、宿、泗六州，免来年租税三分之一。
九月，辛巳，金富罕贞取和尚原。
己丑，朝献景灵宫。庚寅，朝献太庙。辛卯，合祭天地于明尝，大赦。
戊戌，金左丞布萨端行省于汴。己亥，户部侍郎梁镗行六部尚书事于山东。时完颜守贞已卒，金主特起张万公知济南府、山东路安抚使。山东连岁旱、蝗，沂、密、莱、莒、潍五州尤甚。万公虑民饥盗起，当预备赈济，而兵兴，国用不给，乃请将僧、道度牒并盐引付山东行部给买，纳粟易换，又言督责有司禁戢盗贼之方，金主皆从之。
冬，十月，辛酉，以将士暴露，罢瑞庆节宴。
金主召布萨揆赴阙，密授以成算，俾还军，分兵为九道南下：揆以行省兵三万出颍、寿，元帅完颜匡以兵二万五千出唐、邓，河南路统军使赫舍哩子仁以兵三万出涡口，左监军赫舍哩执中以山东兵二万出清河口，左监军完颜充以关中兵一万出陈仓，右都监富察贞以岐、陇兵一万出成纪，蜀汉路安抚使完颜纲以汉、蕃步骑一万出临潭，临洮路兵马都总管舒穆噜仲温以陇右步骑五千出盐川，陇州防御使完颜璘以兵五千出来远。
丙子，赫舍哩执中自清河口渡淮，遂围楚州，宣抚使檄知盱眙军毕再遇授之，而以段政、张贵代守盱眙。金人知再遇既去，即攻盱眙，政等惊溃，金人遂入盱眙。再遇闻之，还军复定盱眙，乃行。时金兵七万在楚州城下，三千人守淮阴粮草，又载粮三千艘泊大清河。再遇谍知之，曰：“敌众十部，难以力胜，可计破也。”乃遣统领许俊间道趋淮阴，夜二鼓，衔枚至敌营，各携火伏粮车间五十馀所，闻哨声举火。敌惊窜，擒乌库哩帅勒、富察元努等二十三人。
十一月，辛巳，金完颜匡破枣阳军。
甲申，以邱崈佥书枢密院事，督视江淮军马。金人攻淮南日急，或劝崈弃庐、和州，为守江计，崈曰：“弃淮则与敌共长江之险。吾当与淮南共存亡。”乃增兵防守。
金完颜匡侵光化军及神马坡，江陵副都统魏友谅突围趋襄阳。
乙酉，招抚使赵淳焚樊城。
金布萨揆引兵至淮，遣人密测淮水，惟八叠滩可涉，即遣鄂屯襄扬兵下蔡，声言欲渡。守将何汝砺、姚公佐以为诚然，悉众屯花靥以备之。揆乃遣完颜萨布等潜渡八叠，驻南岸。南军不虞其至，遂皆溃走，自相蹂践死者不可胜计。揆遂夺颍口，下安丰军及霍邱县，遂攻合肥。
戊子，金人侵庐州，田琳拒却之。
是日，金富察贞攻湫池堡，破天水，肆掠关外四州，吴曦置不问。
己丑，金尚书省奏减朝官及承应人月俸折支钱，以军兴故也。
乙未，以湖广总领陈廉为湖北、京西宣抚副使。
丁酉，金人侵旧岷州，守将王喜遁去。
丙申，金赫舍哩子仁破滁州。
乙巳，金富察贞破西和州。
金人破信阳军及随州，又围襄阳府。金主遣使谕布萨揆曰：“前得卿奏，先锋已得颍口，偏师又下安丰，斩馘之数，或以万计。近又西师奏捷，枣阳、光化既为我有，樊城、邓城亦自溃散。又闻随州阖城归顺，山东之众久围楚州，陇右之军克期出界，卿提大军攻合肥。赵扩闻之，料已破胆，失其神守，度彼之计，乞和为上。昔尝书三事付卿，以今事势计之，径度长江，亦其时矣。淮南既为我有，际江为界，理所宜然。如使赵扩奉表称臣，岁增贡币，缚送贼魁，还所俘掠，亦可罢兵。卿宜广为渡江之势，使彼有必死之忧。从其所请而纵之，馀息偷生，岂敢复萌它虑！卿于此时经营江北，劳来安集，除其虐政横赋，以良吏抚字疲民，以精兵分守要害，虽未系赵扩之颈，而朕前所画三事，上功已成矣。机会难遇，卿其勉之！”
癸卯，太皇太后赐钱一百万缗犒赏军士。诏诸路招募禁军，以待调遣。
十二月，丁未朔，金布萨揆进军攻和州，中军副统穆延斯赉塔中流矢死。斯赉塔形不过中人，而拳勇善斗，所用枪长二丈，军中号为“长枪副统”。又工用手箭，箭长不盈握，每用百数，散置铠中，遇敌抽箭，以鞭挥之，或以指钳取飞掷，数矢齐发，无不中，敌以为神。克安丰，战霍丘、花靥，功居多，及死，将士皆惋惜之。
时宋军万五千骑屯六合，揆侦知之，即以右翼掩击，斩首八千级，进屯瓦梁河，以扼真扬诸路之冲，乃整列军骑，沿江上下，毕张旗帜，江表大震。
戊戌，金完颜匡围德安府，别以兵徇下安陆、应城、云梦、孝感、汉川、京山等县。
壬子，金富察贞破成州。
癸丑，金人去和州。甲寅，攻六合县，郭倪遣前军统制郭僎救之，遇于胥浦桥，大败，倪弃扬州走。倪性轻躁，素以诸葛亮自许。其出师也，陈景俊为随军漕，谓之曰：“木牛流马，则以烦公。”闻者匿笑。及屡败，自度不复振，对客泣数行，法曹彭法面讥之曰：“此带汁诸葛亮也。”寻谪南康军安置。
吴羲将叛前数月，神思昏扰，夜数跃起，寝中叱咤四顾，或终夕不得寝，意颇悔，欲且已。吴晛怂恿之曰：“此事宁得中止耶？”金完颜纲以金主之命欲招降曦，进兵水洛，访得曦族人吴端，署为水洛城巡检使，遣人报曦，曦反意遂决。然以程松在兴元，未敢发，诈称杖杀端而阴遣使送款于纲。及富察贞入成州，曦自焚河池，退屯清野原。自是金人无复顾虑。
己未，金赫舍哩子仁破真州。时真州兵数万保河桥，布萨揆遣子仁往攻之，分军涉浅，潜出其后。宋军大惊，不战而溃，斩首二万馀级，骑将刘挺、常思敬、萧从德、莫子容并为所擒，真州遂陷。士民奔逃渡江者十馀万，知镇江府宇文绍节亟具舟以济，又廪食之。
镇江副都统制毕再遇，在楚州与金人相持，濠、滁相继失守，谓诸将曰：“楚州城坚兵多，而敌粮草已空，所虑独淮西耳。六合最要害，敌必并力攻之。”乃引兵赴六合。
金人屯竹镇，距六合二十五里。再遇登城，偃旗鼓，伏兵南门，列弩手于城上；敌方临濠，众弩俱发，遂出战，闻鼓声，城上旗帜尽举，金人惊遁，大败之。
金散将完颜图拉等以十万骑驻成家桥、马鞍山，进兵围城数重，欲烧坝木，决濠水，再遇令劲弩射退之。既而赫舍哩子仁合兵进攻益急，城中矢尽，再遇令人张青盖往来城上，金人意其主兵官也，争射之，须臾，矢集楼墙如猥，获矢二十馀万。旋又增兵环城四面，营帐亘三十里。再遇令临门作乐以示闲暇，而间出奇兵击之。金人昼夜不得休，乃引退；再遇追至滁，大雨雪，乃还。时金围楚州已三月，列屯六十里，再遇遣将分道挠击，遂解围去。
再遇乃更造轻甲，长不过膝，披不过肘，兜鍪亦杀重为轻，马甲以皮，车牌易以木，而设转轴其下，使一人之力可推可擎，军中甚以为便。
金人常以水柜取胜，再遇夜缚藁人数千，衣以甲胄，持旗帜戈矛，俨立成行，昧爽，鸣鼓；金人惊视，亟放水柜。后知其非，意甚沮。乃出攻之，金人大败。
又尝引金人与战，且前且却，至于数四，视日已晚，乃以香料煮豆布地，复前搏战，佯败走。金人乘胜追逐，马饥，闻豆香，皆就食，鞭之不前；反攻之，金人死者不可胜计。
又尝与金人对垒，度金兵至者日众，难与争锋，一夕拔营去，留旗帜于营，缚羊，置前足于鼓上，击鼓有声；金人不觉为空营，相持数日，及觉，欲追之，则已远矣。
时诸将用兵皆败，惟再遇数有功。诏以为镇江都统，权山东、京东招抚司公事。
时吴曦已布腹心于金，将士未之知，犹力战，金人窃笑之。
曦退壁鱼关，招集忠义，厚赐以收众心。兴元都统制毋思以重兵守大散关，曦因撤蓦关之戍，令人由板耻各绕出大散关后；思孤军不能支，遂溃。曦退屯兴州之置口。举人陈国饬投匦上书，言曦必叛，韩侂胄不省。
完颜纲遣张仔会曦于罝口，曦言愿附金之情，仔请曦告身为报，曦尽出以付仔，仍献阶州。绵乃以金主命，遣马良显持诏书、金印，立曦为蜀王，曦密受之。
李好义败金人于七方关，曦不上其捷，还兴州。是夜，天赤如血，光烛地如昼。翼日，曦召幕属谕意，谓东南失守，车驾幸四明，今宜从权济事。王翼、杨骙之抗言曰：“如此，则相公忠孝八十年门户，一朝扫地矣。”曦曰：“吾意已决。”即遣兴州团练使郭澄提举仙人关，使任辛奉表献《蜀地图志》及《吴氏谱牒》于金。
金布萨揆欲通知罢兵，有韩元靖者，自言琦五世孙，揆遣之渡淮。邱崈获之，诘所以来之故，元靖言：“两主交兵，北朝皆谓韩太师意。今相州宗族坟墓皆不可保，故来依太师耳。”崈使毕其说，始露讲解之意，崈密使人护送北归，俾叩其实。元靖既回，崈得金行省文书，以闻于朝。韩侂胄方以师出屡败，悔其前策，输家财二十万以助军，而谕崈持书币赴敌营议和。崈乃遣陈壁充小使，持书与揆，愿讲好息兵。揆曰：“称臣、割地，献首谋之臣，乃可。”崈复遣王文往言：“用兵乃苏师旦、邓友龙、皇甫斌等所为，非朝廷意，今三人皆已贬黜。”揆曰：“侂胄若无意用兵，师旦等岂敢专擅？”文还，崈复遣使相继，因许还其淮北流移人及今年岁币。揆以方春地湿，不可久居，欲休养士马，乃许之。戊辰，揆自和州退屯下蔡，独濠州留一军守之。
庚午，薛叔似、陈谦罢。叔似夙以功业自期，及临事，绝无可称，属郡多陷，故罢。以京湖北路安抚使吴猎为湖北、京西宣抚使。
复两浙围田，募两淮流民耕种。
壬申，金诏完颜匡权尚书右丞，行省事、右副元帅如故。金主以赫舍哩执中纵下掳掠，遣人杖其属官，诏放还所掠。
金完颜绰哈攻凤州，程松求援于吴曦，曦绐言当发三千骑往，松信之。及曦受金诏，自称蜀王，宣言金使者欲得阶、成、和、凤四州以和，驰书讽松使去，松不知所为。会报金兵至，百姓奔走，自相蹂躏。乙亥，松亟趋米仓山而遁，自阆州顺流至重庆，以书抵曦丐赆礼，称曦为蜀王。曦以匣封致馈，松望见，疑为剑，亟逃奔，使者追与之，乃金宝也。松受而兼程出峡，西望掩泪曰：“吾今始获保头颅矣！”
宝谟阁待制彭龟年卒。龟年学识正大，忠君爱国之忱，先见之识，敢言之气，皆人所难。晚既投闲，悠然自得，几微不见于颜面。
是岁，蒙古诸部长尊立特穆津为皇帝，建九进白旗，即位于鄂诺河之源，诸部长共上尊号曰青吉斯皇帝。蒙古主首命穆呼哩、博尔济为左、右万户，从容谓曰：“国内平定，汝等之力居多。我与汝，犹车之有辕，身之有臂也。汝等切宜体此，勿替初心。”
先是蒙古主宗亲咸辅堪汗为金所戕，尝欲复仇。会金降俘具言其主暴虐，乃定议伐金，然未敢轻动也。遂举兵复伐奈曼，擒博啰裕汗以归。迪延汗子库楚类汗与托克托奔额尔迪实河。